b"\n_START_ARTICLE_\nTrojane\n_START_SECTION_\nZgodovina\n_START_PARAGRAPH_\nV antiki je tod potekala rimska cesta, ki je povezovala Italijo_NEWLINE_s Panonijo. Na Trojanah so Rimljani postavili municipij (po\xc5\xa1tno postajo)_NEWLINE_Atrans in voja\xc5\xa1ko postojanko ob meji rimske dr\xc5\xbeave z obmejno provinco Norik. To je bilo v 2. stoletju n.\xc5\xa1. Postojanko je oklepal obrambni zid, ki je potekal ob sedanjih zaselkih V Zideh in Podzidu. Na rimsko naselje, ki ga je verjetno zru\xc5\xa1il Atila, spominjajo arheolo\xc5\xa1ke najdbe. Slovenska naselbina se prvi\xc4\x8d omenja leta 1228. Za \xc4\x8dasa Napoleonove Ilirije je bil tu glavni carinski urad._NEWLINE_Razdejano rimsko cesto, ki ni ubirala sedanje trase, temve\xc4\x8d se je spustila \xc4\x8dez Zaplanino in Presedlje po pobo\xc4\x8djih \xc4\x8cem\xc5\xa1eni\xc5\xa1ke planine v Tabor v Savinjski dolini so v 17. stoletju popravili, ker sta se razvila trgovina in promet med Kranjsko in \xc5\xa0tajersko. Okoli leta 1720 so trasirali novo cesto Dunaj-Trst po trasi prek Trojan kakr\xc5\xa1no poznamo danes.\n_START_SECTION_\nArheologija\n_START_PARAGRAPH_\nZametki poselitve naj bi segali v prazgodovino. Rimskodobna naselbina se je \xc5\xa1irila ju\xc5\xbeno od dana\xc5\xa1nje ceste, delno pod temelji dana\xc5\xa1njega naselja in se spu\xc5\xa1\xc4\x8dala po terasah ju\xc5\xbenega pobo\xc4\x8dja. Drobne najdbe izvirajo od sredine 1. do zgodnjega 4. stol.n.\xc5\xa1t., odkrit je bil lon\xc4\x8darski obrat s pe\xc4\x8dema in su\xc5\xa1ilnico za keramiko. Grobi\xc5\xa1\xc4\x8de je bilo zahodno od naselbine. Posebej so zanimivi skromni ostanki enega ali celo dveh bronastih kipov konj, morda delov konjeni\xc5\xa1kih portretov vladarjev. Ve\xc4\x8dje \xc5\xa1tevilo rimskih kamnitih spomenikov z napisi je vzidanih v hi\xc5\xa1ah na Trojanah, V Zideh in zaselkih Podzid, _NEWLINE_\xc5\xa0ento\xc5\xbeboltu, in Hrastniku pri Trojanah. Ve\xc4\x8dja vladarska gradnja je omenjena na odlomljenem napisu iz \xc4\x8dasa Marka Avrelija.\n_START_SECTION_\nIlirske province\n_START_PARAGRAPH_\nV \xc4\x8dasu Ilirskih provinc so na prelazu U\xc4\x8dak (609 mnm) rokovnja\xc4\x8di napadli kolono Napoleonovih vojakov in ubili 5 \xc4\x8dastnikov. Ob dvestoletnici tega dogodka so ob glavni cesti Ljubljana - Celje odkrili spominski obelisk. Slovesnosti in odkritja spomenika, 19. junija 2009, sta se udele\xc5\xbeila tudi francoska veleposlanica v Sloveniji Chantal de Bourmont ter nekdanji predsednik Dr\xc5\xbeavnega zbora France Cukjati.\n_START_SECTION_\nNOB\n_START_PARAGRAPH_\nMed narodnoosvobodilno borbo je 1. aprila 1942 \xc5\xa0tajerski partizanski bataljon napadel nem\xc5\xa1ko \xc5\xbeandarmerijsko postojanko in se po bitki umaknil na \xc4\x8cem\xc5\xa1eni\xc5\xa1ko planino. V za\xc4\x8detku oktobra 1943 je _NEWLINE_\xc5\xa0landrova brigada pri Trojanah uni\xc4\x8dila nem\xc5\xa1ko patruljo.\n_START_SECTION_\nIzvor krajevnega imena\n_START_PARAGRAPH_\nIme je v pozni antiki zapisano kot Antras (v 6. sklonu latin\xc5\xa1\xc4\x8dine Atrante). Iz leniziranega romanskega refleksa starosaksonske oblike je prevzeto slovansko Tr\xc7\xabd\xd1\x8c, \xc4\x8desar mno\xc5\xbeinsko prebivalsko ime (etnonim) Tr\xc7\xabd'ane se je razvilo v dana\xc5\xa1nje Troj\xc3\xa1ne. Na\xc5\xa1e ime torej prvotno pomeni 'prebivalci kraja Tr\xc7\xabd\xd1\x8c'. Vzglasni anti\xc4\x8dni a- se je obrusil, ker so ga napa\xc4\x8dno razumeli kot latinski predlog \xc4\x81(b) v pomenu 'od' ali kot del predloga ad v pomenu 'pri, k'. Anti\xc4\x8dno ime Atrans etomolo\xc5\xa1ko ni pojasneno, vsekakor pa je predlatinsko. V starih listinah je ime kraja zapisano leta 1229 in latere ville Troye, okoli leta 1400 am Troyn, 1466 vber den Troyan in 1496 Troyan."